ΓΡΑΠΤΗ ΕΡΩΤΗΣΗ E-0920/96 υποβολή: Peter Pex (PPE) προς την Επιτροπή (23 Απριλίου 1996)

Θέμα: Η έλλειψη ομοιόμορφου ταχυδρομικού κώδικα στην Ευρωπαϊκή Ένωση

Σε ευρωπαϊκό επίπεδο γίνεται ήδη από ετών λόγος για έναν ομοιόμορφο ταχυδρομικό κώδικα στην Ευρωπαϊκή Ένωση, χωρίς να διαφαίνεται ακόμη κάποια λύση, ακόμη δε λιτότερο μια ημερομηνία θέσεως σε ισχύ.

Η κατάσταση αυτή είναι δυσάρεστη, δεδομένου ότι οι διαφορές που χαρακτηρίζουν τη δομή του ταχυδρομικού κώδικα αναγκάζουν τους εκδότες ευχετηρίων καρτών να τυπώσουν επίσης διαφορετικά τετράγωνα. Οι σημερινοί συνδυασμοί των ταχυδρομικών κωδίκων που ισχύουν εντός της Ε.Ε. κυμαίνονται μεταξύ 4 και 8 αριθμών και γραμμάτων. Λόγω τούτου, ο τυπογράφος που επιθυμεί να εξυπηρετήσει επίσης την αγορά άλλων κρατών οφείλει να τυπώνει διαφορετικό πλαίσιο για τον ταχυδρομικό κώδικα κάθε κράτους μέλους. Η υποχρέωση αυτή συνεπάγεται βεβαίως συμπληρωματικό κόστος.

Σε ποιό στάδιο βρίσκεται η εναρμόνιση όσον αφορά τους ταχυδρομικούς κώδικες εντός της Ευρωπαϊκής Ένωσης; Δεν θα ήταν προς το συμφέρον της Ευρωπαϊκής Ένωσης το να προβάλλεται προς τα έξω ως μία ενότητα, συγκεκριμένα χάρη σε έναν ομοιόμορφο κώδικα; Τί προτίθεται να πράξει η Ευρωπαϊκή Επιτροπή για την επίτευξη ενός ομοιόμορφου ταχυδρομικού κώδικα;

Απάντηση του κ. Bangemann εξ ονόματος της Επιτροπής (31 Μαΐου 1996)

Η Επιτροπή απηύθυνε τακτικά διαβήματα από τις αρχές του 1986, στην προσπάθειά της να διαμορφώσει συγκεκριμένη εικόνα για το καθεστώς των κωδικών ταχυδρομικών αριθμών που εφαρμοζόταν από τους δημόσιους ταχυδρομικούς οργανισμούς και για να εξακριβώσει σε ποιο μέτρο η ταχυδρομική κοινότητα (που συναπαρτίζεται από τους ρυθμιστικούς φορείς, τους επαγγελματικούς χρήστες, τους καταναλωτές που κατοικούν σε κάποια συγκεκριμένη περιοχή και από τους φορείς παροχής υπηρεσιών) διαλαμβάνεται την ανάγκη κατάρτισης ενός ενιαίου ταχυδρομικού κώδικα.

Η Επιτροπή είχε μεριμνήσει ως εκ τούτου για την κατάρτιση μιας μελέτης με επίκεντρό της τις πτυχές που συνδέονται με τη μηχανογράφηση και την αυτόματη διαχείριση του ταχυδρομείου. Ένα από τα συμπεράσματα της μελέτης ήταν ότι στο χώρο των καταναλωτών και των χρηστών των ταχυδρομικών υπηρεσιών, δεν επικρατούσε αρχικά η αντίληψη ότι η υιοθέτηση ενιαίων ευρωπαϊκών ταχυδρομικών κωδικών αριθμών αποτελούσε βασική προτεραιότητα.

Η Επιτροπή υιοθέτησε στο χρονικό διάστημα που μεσολάβησε τη συνολική της προσέγγιση για τα θεματικά πεδία που συνδέονται με την εναρμόνιση και την τυποποίηση των υπηρεσιών, αναθέτοντας σχετική εντολή στην Ευρωπαϊκή Επιτροπή Τυποποίησης (CEN) να καταρτίσει κατάλογο των πρωταρχικών προτύπων για την ανάπτυξη του ταχυδρομικού κλάδου. Η επιτροπή ταχυδρομικού προγραμματισμού, στην οποία συμμετέχουν οι διάφοροι ενδιαφερόμενοι (επαγγελματικοί χρήστες, ενώσεις καταναλωτών, δημόσιοι και ιδιωτικοί φορείς) θεώρησε ότι είναι σκόπιμο να θεσπιστούν πρότυπα για το περιεχόμενο και την γενικότερη θέση των πληροφοριών που τυπώνονται επί των φακέλων, στις οποίες συγκαταλέγονται και οι ταχυδρομικοί κωδικοί αριθμοί. Οι εργασίες πρόκειται να αρχίσουν στο προσεχές μέλλον, μιας και η τεχνική επιτροπή του CEN ενέκρινε μόλις πρόσφατα την έκθεση που συντάχθηκε από την επιτροπή προγραμματισμού.

Η Επιτροπή θα παρακολουθήσει προσεκτικά πώς θα εξελιχθεί η κατάσταση, για να μπορέσει να αντιδράσει σχετικά στην περίπτωση που αποδειχθεί αναγκαία η λήψη μέτρων υπέρ των ευρωπαίων χρηστών.